«Единэ Россием» и Тхьаматэу Дмитрий Медведевым партием ятIонэрэу ригъэкIокIыгъэ Социальнэ онлайн-форумыр зэрищагъ. Пандемием илъэхъан цIыфхэм IэпыIэгъоу арагъэгъотырэр нахьышIоу зэхэщэгъэныр ары ар зыфэ­гъэхьыгъа­гъэр. Iофтхьабзэм хэлэжьагъэх партием и Генсовет и Секретарэу Андрей Турчак, федеральнэ министрэхэр ыкIи волонтер гупчэхэм ялIыкIохэр.\nАдыгеир форумым къыщигъэлъэгъуагъ республикэм ипащэу, «Единэ Россием» ишъолъыр къутамэ и Секретарэу КъумпIыл Мурат.\nДмитрий Медведевым пэублэ псалъэ къышIызэ охътэ мыпсынкIэу тызыхэтым цIыфхэм IэпыIэгъу афэхъугъэным партием ыкIуачIи, амалэу IэкIэлъри зэрэрихьылIэщтыр хигъэунэфыкIыгъ.\n— Пандемием илъэхъан тызэгъусэу Iоф зэрэзэдэтшIагъэм фэшI партием хэтхэм, волонтерхэм тафэраз. Iофхэм язытет нахь зыпкъ еуцожьы, ау джыри тапэ илъыр бэ. Арышъ мы IофшIэныр лъыдгъэкIотэщт, — къыIуагъ «Единэ Россием» и Тхьаматэ.\n2020-рэ илъэсым зэхащэгъэ апэрэ Социальнэ форумым волонтерхэм предложениеу къыщахьыгъэхэм УФ-м и Президентэу Владимир Путиным адыригъэштагъ ыкIи ахэр щыIэныгъэм щыпхырыщыгъэхэ хъугъэ.\nГуфитхэм къахьыгъэ предложениякIэхэм къэзэрэугъоигъэхэр ахэплъагъэх. ГущыIэм пае, нэжъ-Iужъхэр зыщаIыгъ унэе унэхэм яIофшIэн лицензие пылъыныр, нэмыкIхэри. НыбжьыкIэхэм ягу­къэкIхэм Д.Медведевым адыригъэштагъ, пандемием илъэхъан чIэнагъэ зышIыгъэ социальнэу мыухъумэгъэ цIыфхэм яшIуа­гъэ арагъэкIыным фэшI партийцэхэм джыри ахъщэ къаугъоинэу закъыфигъэзагъ. Шъугу къэдгъэкIыжьын, единороссхэм мы Iофыгъом сомэ миллион 400 фэдиз пэIуагъэхьэгъах.\nПандемиер къызежьагъэм щыублагъэу «Единэ Россиер» къыхэлажьэзэ цIыфхэм ыкIи медикхэм IэпыIэгъу зэрафэхъугъэ­хэр, а IофшIэныр непи лъыгъэкIотэгъэным мэхьанэшхо зэриIэр КъумпIыл Мурат къыхигъэщыгъ.\n— Партием хэтхэр, волонтер организациехэр цIыфхэм ренэу ягъусэх, гъомылапхъэхэр ыкIи Iэзэгъу уцхэр ахэм аIэкIагъахьэх, коронавирусыр зиIэхэр медучреждениехэм аращалIэх, ищыкIагъэ хъумэ сымаджэхэм адэжь врачхэр къагъэсых, колл-гупчэм иIоф­шIэн чанэу хэлажьэх. Бизнесым хэщагъэхэм, депутатхэм мы лъэхъаным яшIогъэшхо къагъэкIуагъ, ямылъкукIэ къащэфыгъэр бэ. Пандемием къыгъэлъэгъуагъ тицIыфхэм зыкIыныгъэ ахэлъэу зэдеIэжьынхэ зэралъэкIырэр. Тызэгъусэу мы гумэкIыгъо­хэр къызэрэзэтынэкIыщтхэм сицыхьэ телъ, — къы­Iуагъ АР-м и ЛIышъхьэ.\nПредыдущая Пшъэрылъхэр къафишIыгъэх\nСледущая «ТиIофшIэнкIэ къин тэлъэгъуми, ащ фэдэ унашъо зэрэсшIыгъэм сырыкIэгъожьырэп»